এবার কেষ্টর জেলায় তোলাবাজির অভিযোগে নাম জড়াল তৃণমূলের।
তোলাবাজির অভিযোগে গ্রেফতার হয়েছেন বিধাননগর পুরসভার কাউন্সিলর অনিন্দ্য চট্টোপাধ্যায়। মুখ্যমন্ত্রী মমতা বন্দ্যোপাধ্যায় বার্তা দিয়েছেন, কোনওভাবেই তোলাবাজি বরদাস্ত করা হবে না। কিন্তু এরই মধ্যে বীরভূমে পুলিশের নাম করে তোলাবাজির অভিযোগ উঠল তৃণমূলের বিরুদ্ধে। রবিবার তোলাবাজির প্রতিবাদে বোলপুর থেকে ইলামবাজার যাওয়ার রাস্তা অবরোধ করেন স্থানীয় বাসিন্দারা। পুলিশের আশ্বাসে ঘণ্টা দুয়েক পর ওঠে অবরোধ। প্রসঙ্গত, বিভিন্ন বিষয়ে বিতর্কে জড়িয়েছেন বীরভূমের তৃণমূল জেলা সভাপতি অনুব্রত মণ্ডল (কেষ্ট)। আবার আগামী ৪ অগস্ট প্রশাসনিক বৈঠক করতে বীরভূম সফরে যাওয়ার কথা মুখ্যমন্ত্রীর।
সবমিলিয়ে এই তোলাবাজির অভিযোগ ওঠার পর তৃণমূলের অস্বস্তি বা়ড়বে বলেই মনে করছেন রাজনীতির কারবারিদের একাংশ।স্থানীয় সূত্রের খবর, বোলপুরের শ্রীনিকেতন মোড় থেকে ইলামবাজার যাওয়ার রাস্তায় লরি এবং গাড়ি দাঁড় করিয়ে চলে তোলাবাজি। রীতিমতো তৃণমূলের পতাকা নিয়ে টাকা আদায় করা হয় বলে অভিযোগ। পুলিশের নাম করে চলে এই তোলাবাজি। সূত্রের খবর, এই তোলাবাজিতে মদত রয়েছে স্থানীয় তৃণমূল নেতৃত্বের। এদিন সকালে বোলপুর-ইলামবাজার যাওয়ার রাস্তা অবরোধ করেন স্থানীয় বাসিন্দারা। মহিদাপুরের কাছে শুরু হয় অবরোধ। তৃণমূলের পতাকা হাতে দেখা যায় কয়েকজন তৃণমূল কর্মী-সমর্থককেও। চলে বন্দেমাতরম স্লোগান। এক বিক্ষোভকারী বলেন, ‘‘পুলিশের নাম করে কয়েকজন তৃণমূল সমর্থক তোলাবাজি করছে। পুলিশের কাছে অভিযোগ করেও কোনও লাভ হচ্ছে না।’’ আরেক বিক্ষোভকারীর কথায়, ‘‘রাস্তায় গাড়ি দাঁড় করিয়ে তোলা আদায় করা হচ্ছে। মাঝেমাঝেই ঘটছে দুর্ঘটনা। স্থানীয় তৃণমূল নেতৃত্বের মদতেই তোলাবাজি চলছে।’’ স্থানীয় বাসিন্দাদের পাশাপাশি এদিন পথ অবরোধে সামিল হয়েছিলেন লরিচালকেরা। এক লরিচালকের মন্তব্য, ‘‘সবুজ রঙের কাগজ দেখিয়ে কখনও ৫০, কখনও ১০০ টাকা তোলা হয়। তোলাবাজি বন্ধ না হলে আরও বড় আন্দোলন হবে।’’ স্থানীয় তৃণমূলনেতা নুরুল হোদা বলেন, ‘‘তোলাবাজির অভিযোগ মিথ্যে। আমাদের দলের কেউ তোলাবাজির সঙ্গে যুক্ত নয়। এখন অনেকেই তো তৃণমূলের পতাকা নিয়ে গোলমাল করছে।’’ জেলা তৃণমূল নেতৃত্বের একাংশের বক্তব্য, মুখ্যমন্ত্রীর সফরের আগে উদ্দেশ্য প্রণোদিতভাবে তৃণমূলের নামে অপপ্রচার করা হচ্ছে।  
এদিন খবর পেয়ে পুলিশ ঘটনাস্থলে পৌঁছলে বিক্ষোভকারীদের সঙ্গে বচসা শুরু হয়। পরে পুলিশ তোলাবাজি বন্ধে ব্যবস্থা নেওয়ার আশ্বাস দিলে অবরোধ ওঠে। যানজট হলেও ছুটির দিন হওয়ায় সমস্যা তীব্র হয়নি।